Document ID: /roh_data/filtered/fineweb-2-filterrobots_roh.jsonl.gz/17024

Ils derschader Robert Stecher abditgescha sin la fin da settember sia plazza. El ha procurà che tschertas sentenzias èn vegnidas scrittas per rumantsch, per exempel quella da tempo 30 atras Sumvitg. Uschia ha perfin il Tribunal federal a Losanna respundì il recurs per rumantsch.
Betg tschertgà in Rumantsch
Sia plazza è vegnida scritta ora il mars passà. En l’inserat n’è da chattar nagin avis ch’i manca en l’avegnir in Rumantsch. Ilario Bondolfi, il president da la cumissiun da giustia di, ch’ins haja scrit ora la plazza tenor las prescripziuns en la lescha.
La cumissiun ha en il fratemp dà giu ina recumandaziun al Cussegl grond. Il num na vul Ilario Bondolfi anc betg tradir. El s’exprima dentant cun in tschert entusiassem davart la giurista recumandada.
Igl è ina dama da Brusio cun autas qualificaziuns.
Socialdemocrats èn decisivs
Il derschader partent appartegna a la Partida socialdemocratica (PS). Perquai èsi decisiv, tgi che la fracziun propona. Lezza suondia la recumandaziun da la cumissiun da giustia, conferma il schef da fracziun Conradin Caviezel. Cun ina tscherta luschezza tradescha el era il num da la candidata: Ramona Pedretti.
Ella ha scrit ina dissertaziun ch'è vegnida premiada, ha lavurà al Tribunal federal e posseda vasta experientscha en il dretg public – ina qualificaziun ch'i dovra per questa plazza. Plinavant è ella stada sco nudadra a campiunadis europeics e mundials.
Era dunnas èn raras
La PS haja tenor proporz da partida sulet il dretg sin in sez a las duas dretgiras chantunalas, di il schef da fracziun da la PS. Cun Robert Stecher haja la partida tschentà ils ultims onns in Rumantsch. Uss proponian ins ina dunna da lingua taliana.
Nus resguardain tuttavia las minoritads, ma nus avain dabun be in derschader
Ins stoppia era esser pertschart, ch’igl haja da preschent sulet duas dunnas sco derschadras a las pli autas dretgiras grischunas.
Anc plirs Rumantschs abditgeschan
En la lescha stat scrit, che las linguas chantunalas stoppian esser represchentadas commensuradamain a las dretgiras. Da procurar per quai, saja dentant chaussa da tuttas partidas, di il schef da fracziun da la PS. Conradin Caviezel è persvadì che las autras fracziuns possedian la sensibilitad necessaria.
E quai vegnan las autras fracziuns a pudair demonstrar ils proxims mais: Pertge, betg mo a la dretgira administrativa va in derschader rumantsch, mabain era a la Dretgira chantunala. Là datti per il mument dus derschaders da lingua rumantscha. In dad els ha gist demissiunà, l’auter va en in u dus onns en pensiun.
Duas dretgiras ed indesch derschaders
En il Grischun datti duas dretgiras supremas:
- La Dretgira chantunala tracta cas dal dretg penal e dal dretg privat. Là lavuran 6 derschaders.
- La Dretgira administrativa grischuna tracta cas dal dretg public. Là lavuran 5 derschaders.
RR actualitad 12:00